
Ewald Frank


Iubiţi prieteni, fraţi şi surori în Hristos, doamnelor şi domnilor, împărtăşim din nou Cuvântul lui Dumnezeu cu voi. Eu sunt fratele Frank şi aşa mă cunoaşte toată lumea, la fel şi slujba pe care mi-a dat-o Domnul mie şi multor altor fraţi care împărtăşesc acelaşi Cuvânt al lui Dumnezeu, mesajul acestui ceas. Ne este atât de scump, încât trebuie să împărtăşim acest Cuvânt al lui Dumnezeu cu toate naţiunile. Şi această slujbă a ajuns pe toate continentele. Avem acum 12 staţii care acoperă toate continentele. Slujba aceasta de învăţătură este numită apostolică şi profetică şi are un singur scop: să ne întoarcă la Cuvântul lui Dumnezeu şi să spună doar ceea ce spune Scriptura, să înveţe doar ceea ce a învăţat deja Scriptura.


Tema noastră principală în fiecare predică este revenirea făgăduită a Domnului nostru: „Mă duc să vă pregătesc un loc şi apoi Mă voi întoarce să vă iau cu Mine ca acolo unde sunt Eu să fiţi şi voi” (Ioan cap.14). Şi, iubiţilor, daţi-mi voie să vă spun în dragoste: la prima venire a lui Hristos, acum două mii de ani, copiii lui Israel aşteptaseră de patru mii de ani împlinirea primei făgăduinţe din Geneza 3.15, că sămânţa lui Dumnezeu va veni prin femeie ca să strivească capul şarpelui şi Fiul lui Dumnezeu Se va descoperi ca să ne aducă răscumpărarea. Aşteptau împlinirea tuturor făgăduinţelor din Vechiul Testament, cum ar fi cele din Ps. 2.7: „Tu eşti Fiul Meu, astăzi te-am născut”, cea din 2 Samuel 7.14 „Eu Îi voi fi Tată şi El îmi va fi fiu”; La fel cea din Isaia 7.14: „Fecioara va rămânea însărcinată şi va naşte un Fiu”, până la Mica 5 unde se spune că Mântuitorul Se va naşte în Betleem. Şi când s-a împlinit vremea, chiar şi cei ce au văzut steaua în răsărit, au urmat acea stea la Ierusalim şi apoi la Betleem.


Dar evreii care au aşteptat, care aveau făgăduinţa, au pierdut ziua cercetării lor. Şi în Ioan 1 Scriptura spune: „A venit la ai Săi şi ai Săi nu L-au primit”. Îţi frânge inima când citeşti: El a venit la ai Săi. Ei cântau despre El. Fiecare jertfă, fiecare sabat, fiecare citire a Scripturii, ori de unde se citea, scopul principal al tuturor serviciilor şi al acţiunilor lor era venirea lui Mesia, venirea Mântuitorului. Ei ştiau chiar şi că Ilie trebuia să vină mai întâi, pentru că în Matei 17.10 ucenicii L-au întrebat pe Domnul nostru: „De ce spun cărturarii că întâi trebuie să vină Ilie?” Şi apoi Domnul nostru a dat un răspuns format din două părţi. Pe de o parte ne-a ajutat să înţelegem că Ioan Botezătorul a venit în duhul şi puterea lui Ilie şi de aceea el a fost Ilie al acelei zile (vers. 12 şi 13); dar, pe de altă parte, în vers. 11, Domnul nostru a accentuat şi a repetat făgăduinţa din Maleahi 4: „Este adevărat că trebuie să vină întâi Ilie şi să aşeze din nou toate lucrurile”. Ioan a venit ca să-I pregătească Domnului nostru calea. Dar învăţătorii din acea vreme nu erau doar împotriva slujbei sale, ci erau şi împotriva celor ce primiseră slujba lui Ioan. Şi apoi, desigur, în fiecare adunare erau prezenţi cărturarii şi fariseii. Orice făcea Domnul nostru, pentru ei nu era corect. Nu era decât ceartă şi critică; oriunde se găsea Domnul nostru, ei aveau ceva de zis împotriva Lui, împotriva lucrurilor pe care le făcea El. Închipuiţi-vă, Domnul a venit la ai Săi ca Mântuitor şi n-au făcut altceva decât să-L respingă şi să-l critice. Dar a doua parte o găsim în v. 12 din Ioan 1: „Dar tuturor celor ce L-au primit le-a dat putere să se facă copii ai lui Dumnezeu”.


La fel este şi în timpul nostru. Întreaga lume creştină este împotriva Domnului. Ei au programele lor şi şcolile lor biblice. Fiecare biserică, fiecare confesiune religioasă are propriile învăţături, propriile mărturisiri de credinţă şi propriile crezuri. Dar, prieteni, a sosit timpul, a sosit cu adevărat timpul. Chiar dacă majoritatea nu înţelege şi nu primeşte Cuvântul făgăduit pentru această zi, există o rămăşiţă, există o rămăşiţă în timpul nostru, aşa cum a fost în zilele prorocului Ilie, care a crezut că el este singurul care a mai rămas, pentru că toate altarele erau dărâmate şi unii mergeau după preoţii lui Baal, iar alţii după preoţii Astarteei. Dar Domnul i-a spus: „Am lăsat şapte mii de bărbaţi care nu şi-au plecat genunchii înaintea lui Baal”. 
La fel este şi în timpul nostru. Dumnezeu Şi-a ţinut făgăduinţa: în această epocă profetică, El a trimis o slujbă profetică. Şi niciun om al lui Dumnezeu nu decide pentru sine însuşi – Dumnezeu hotărăşte pe cine să cheme şi ce fel de însărcinare să dea în conformitate cu planul Lui de mântuire.


Slujba lui Ioan Botezătorul a fost de a pregăti calea Domnului. Slujba prorocului care trebuia să vină înaintea zilei celei mari şi înfricoşate a Domnului a fost de a aşeza din nou. O puteţi citi în Matei 17.11. Găsiţi aceeaşi formulare ,,aşezare din nou” şi în Marcu 9.12. Eu nu aş îndrăzni să adaug niciun cuvânt la Cuvântul lui Dumnezeu, dar eu trebuie să accentuez aceste făgăduinţe care sunt de cea mai mare importanţă pentru timpul nostru.


Prieteni, daţi-mi voie să o spun ca o mărturie personală. Din anul 1949 am participat la adunările internaţionale ale mişcării penticostale din toată lumea. Îi cunosc personal pe toţi marii evanghelişti. În anul 1960 era cât pe ce să devin managerul European al marelui şi renumitului misionar T. L. Osborn.  Eu îi cunosc personal, căci am tradus în limba germană pe unii din aceşti aşa-zişi mari bărbaţi. Nu o spun ca o critică. Dar William Branham a fost cu adevărat trimis de Dumnezeu, cu Cuvântul lui Dumnezeu, cu mesajul aşezării din nou, ca să fim aduşi înapoi la Cuvântul lui Dumnezeu şi să ne descopere toate tainele începând cu ceea ce s-a întâmplat în Grădina Eden. 


Şi este foarte important să ştim acest lucru, pentru că păcatul originar s-a petrecut atunci când şarpele a amăgit-o pe Eva. Atunci a avut loc primul păcat. Mai întâi, necredinţa în ceea ce a spus Dumnezeu şi apoi Satan i-a dat propria lui interpretare a cuvintelor lui Dumnezeu. Şi apoi Eva a fost nu numai înşelată, ci şi amăgită. Amăgită. Ce înseamnă aceasta? Şi apoi a cunoscut-o şi Adam. Şi când a născut, ea l-a născut mai întâi pe Cain şi apoi a continuat în cadrul aceluiaşi proces, în aceeaşi zi şi a născut şi pe Abel. S-au născut doi fii complet diferiţi. A fost o înşelare şi această înşelare s-a petrecut prin amăgire – şi doi fii complet diferiţi au fost născuţi. De aceea, Cain nu este menţionat niciodată în genealogiile din Vechiul sau Noul Testament ca fiind fiul lui Adam. Nici măcar o dată! Şi apostolul Ioan scrie despre Cain că era „de la cel rău”. O puteţi citi. Totul se găseşte în Cuvântul sfânt al lui Dumnezeu.


Dar punctul principal pe care vreau să-l subliniez este că datorită primei încălcări a Cuvântului, primei amăgiri, primul păcat din Grădina Eden a avut loc prin zămislirea în trupul de carne, a fost un păcat în trup şi de aceea Mântuitorul nostru a trebuit să vină într-un trup zămislit de la Duhul Sfânt, aşa cum a fost făgăduit despre Domnul nostru. Şi Eva a fost mama tuturor celor vii. Nu este spus că Adam a fost tatăl tuturor celor vii, este scris doar că Eva a fost mama tuturor celor vii. O, cât de scump este Cuvântul lui Dumnezeu! 


Apoi, când îngerul Gavril i-a dat făgăduinţa Mariei, ea a crezut făgăduinţa. Şi acela a fost momentul când Fiul a fost zămislit prin Duhul Sfânt. „Duhul Sfânt te va umbri şi ce se va zămisli în tine este de la Duhul Sfânt”. Deci, a fost un trup sfânt zămislit de Duhul Sfânt. Dar a fost un trup natural şi a fost sânge natural în acest trup natural. Dar pentru că viaţa este în sânge, viaţa veşnică a lui Dumnezeu era în sângele Mântuitorului. Şi de aceea, acest sânge a trebuit vărsat ca noi să fim răscumpăraţi, să ne scoată din păcat, să ne aducă înapoi la Dumnezeu şi să ne dea din nou viaţa veşnică. Multe lucruri ar putea fi spuse despre această temă.


Dar, iubiţilor să ne întoarcem la punctul principal. Domnul nostru a făgăduit că Se va întoarce, Domnul nostru a făgăduit să ne pregătească locul şi apoi să Se întoarcă spre a ne lua acolo unde este şi El. Dar El a mai făgăduit că înainte de aceasta, va fi o vreme a aşezării din nou a tuturor lucrurilor şi că El va trimite pe cineva ca Ilie care a luat 12 pietre după cele 12 seminţii ale lui Israel, a refăcut altarul Domnului, a pus jertfa pe altar, a turnat apă peste jertfă, a chemat împreună poporul lui Dumnezeu şi a întrebat „Până când veţi şchiopăta de amândouă picioarele? Dacă Domnul este Dumnezeu, mergeţi după El!” Şi apoi s-a rugat: „Doamne Dumnezeule, fă să se cunoască astăzi că Tu eşti singurul Dumnezeu adevărat şi că eu sunt slujitorul Tău”. Şi apoi Dumnezeu a confirmat mesajul, Cuvântul şi trimiterea directă din partea Lui. Şi inima poporului a fost întoarsă la Domnul.


Iubiţilor, în acelaşi fel s-a întâmplat în timpul nostru. Daţi-mi voie să spun aceasta şi eu nu aş îndrăzni să v-o ascund. Dacă eu aş cunoaşte doar ceea ce a făcut Dumnezeu în vremea lui Ilie sau în timpul lui Ioan Botezătorul sau în orice alt timp, nici măcar nu v-aş irosi timpul. Dar prieteni, eu vă pot spune care este cuvântul făgăduit pentru această zi: „Iată vă voi trimite pe prorocul Ilie înainte de a veni ziua Domnului cea mare şi înfricoşată”. Şi dacă citiţi în Ioel 2.31, acolo scrie că în acea zi soarele se va întuneca şi luna se va preface în sânge. Dar înainte de a se întâmpla aceste lucruri, Dumnezeu a făgăduit să trimită pe cineva ca Ilie ca să ne întoarcă la Cuvântul lui Dumnezeu, la Dumnezeu, la starea de la începutul bisericii nou testamentare, astfel ca toate lucrurile care au fost la început, acum două mii de ani, să fie aşezate din nou în toate aspectele: adevărata învăţătură, adevărata putere a lui Dumnezeu, adevărata restituire şi manifestare a darurilor Duhului Sfânt, dar nu ca să mai umblăm pe propriile noastre cărări.


Aşa cum ştim cu toţii, de la turnarea Duhului Sfânt în urmă cu peste o sută de ani, în secolul trecut, oamenii au continuat să meargă pe propriile lor căi şi au rămas în propriile lor învăţături tradiţionale. Dar acum este timpul lui Dumnezeu. Voi nu mai puteţi umbla pe căile voastre şi să mai fiţi plăcuţi lui Dumnezeu. Este imposibil! Noi trebuie să ieşim din toate denominaţiunile, să ne despărţim de toate învăţăturile lor, să ne întoarcem la Cuvântul lui Dumnezeu şi să fim învăţaţi de Duhul Sfânt, despre care Domnul nostru a spus în Ioan 16: „Când va veni Duhul Adevărului, El vă va călăuzi în tot adevărul”. Această trăire nu o capeţi într-un seminar teologic; înseamnă pur şi simplu să fii călăuzit de Duhul Sfânt. Nu este scris „cei ce sunt umpluţi cu Duhul Sfânt vor reuşi”, ci este scris „cei ce sunt călăuziţi de Duhul Sfânt…”. Sunt atât de mulţi, circa 550 de milioane care pretind a fi penticostali sau carismatici. Dar ei toţi umblă pe propriile lor căi! Lor nu le pasă de ceea ce spune Dumnezeu. Lor le pasă doar de ceea ce spune cutare personalitate carismatică, unii dintre ei chiar îşi scot haina şi o învârt spunând: „Aşa se mişcă Duhul Sfânt”. Nu, acolo doar un om îşi mişcă haina, nu Duhul Sfânt! Dar oamenii sunt înşelaţi. Şi aceasta ne aduce, daţi-mi voie s-o spun cu toată sinceritatea, la Matei 25: „Iată vine Mirele. Ieşiţi-i în întâmpinare!” Dar şi la Matei 24: „Se vor ridica mulţi hristoşi mincinoşi şi proroci mincinoşi şi vor înşela pe mulţi”. Toţi cei ce nu cred Cuvântul scris ca autoritate finală, toţi cei ce nu sunt în concordanţă cu ceea ce este scris: un Domn, o credinţă, un botez, toţi cei ce umblă pe propriile lor căi, toţi aceştia nu au nevoie să fie înşelaţi – ei au căzut deja pradă înşelăciunii! Dumnezeu nu este autorul confuziei. Satan este cel ce înşeală întreg pământul. Şi orice învăţătură greşită este o înşelătorie, fie că este vorba despre dumnezeire, botezul în apă sau Cina Domnului. Vă puteţi închipui că un pahar cu vin se transformă în sângele lui Hristos? Nu! Isus Hristos, ca Mare Preot, a intrat în Locul Preasfânt din ceruri cu propriul Său sânge pe care l-a pus pe tronul harului. Totul a fost schimbat: învăţătura despre dumnezeire, despre botezul în apă, despre Cina Domnului, despre toate aceste învăţături biblice. Totul a fost schimbat.


Dar iubiţilor, a sosit timpul – şi acesta este timpul lui Dumnezeu, când aşa a vrut Domnul, ca această ultimă slujbă să atingă întreg pământul, astfel ca toţi să se poată întoarce la Cuvântul lui Dumnezeu acum, înaintea revenirii Domnului nostru. Voi nu puteţi fi în voia lui Dumnezeu decât dacă sunteţi în Cuvântul lui Dumnezeu. Şi numai dacă sunteţi în Cuvântul lui Dumnezeu, voi puteţi fi în voia lui Dumnezeu. Nu mai umblaţi pe propriile voastre căi, în propriile voastre învăţături, în propriile voastre convingeri. Întoarceţi-vă la Domnul! Veniţi sub Sângele Mielului, veniţi sub călăuzirea Duhului Sfânt! Întoarceţi-vă, întoarceţi-vă la Cuvântul lui Dumnezeu, întoarceţi-vă la Domnul şi vă rog, credeţi aşa cum spune Scriptura. Altfel, veţi fi cumplit de dezamăgiţi, în special cei ce credeţi în a doua venire a lui Hristos. Vă rog, evitaţi cea mai cumplită dezamăgire. Întoarceţi-vă la Cuvântul lui Dumnezeu, credeţi aşa cum zice Scriptura şi fiţi pregătiţi în inima voastră, în trupul şi sufletul vostru ca să fiţi plăcuţi Domnului. „Facă-se voia Ta, precum în cer şi pe pământ”. Fie ca binecuvântările Dumnezeului Cel Atotputernic să rămână peste voi şi Cuvântul Său, chiar şi din acest scurt mesaj, să nu se întoarcă gol, ci să împlinească scopul pentru care a fost trimis. Domnul să fie cu voi şi să vă binecuvânteze în Numele sfânt al lui Isus. Amin. 
***********

